Ehdotus neuvoston asetukseksi (EY) Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä /* KOM/98/0073 lopull. - CNS 98/0060 */



Virallinen lehti nro C 116 , 16/04/1998 s. 0013



Ehdotus neuvoston asetukseksi (EY) Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä (98/C 116/10) (ETA:n kannalta merkityksellinen teksti) KOM(98) 73 lopull. - 98/0060(CNS) (Komission esittämä 24 päivänä helmikuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 94 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että 1. perustamissopimuksen 77 ja 92 artiklan soveltamiseksi komissiolla on perustamissopimuksen 93 artiklan nojalla erityiset valtuudet päättää valtiontuen soveltuvuudesta yhteismarkkinoille seuratessaan voimassa olevia tukijärjestelmiä, tehdessään päätöksiä uusista tai muutetuista tuista ja toteuttaessaan toimenpiteitä, jotka koskevat komission päätösten tai ilmoittamista koskevien edellytysten noudattamatta jättämistä, 2. komissio on Euroopan yhteisöjen tuomioistuimen oikeuskäytännön mukaisesti kehittänyt ja ottanut käyttöön yhtenäisen käytännön perustamissopimuksen 93 artiklan soveltamiseksi sekä antanut useissa tiedonannoissa menettelysääntöjä ja -periaatteita; perustamissopimuksen 93 artiklassa tarkoitetun menettelyn toimivuuden ja tehokkuuden varmistamiseksi tämä käytäntö olisi koonnettava ja vahvistettava asetuksella, 3. perustamissopimuksen 93 artiklan soveltamisesta annettavalla menettelyä koskevalla asetuksella lisätään avoimuutta ja oikeusvarmuutta, 4. perustamissopimuksen 93 artiklan 3 kohdan mukaisesti komissiolle on ilmoitettava tuen myöntämistä koskevasta suunnitelmasta, eikä suunnitelmaa saa panna täytäntöön ennen kuin komissio on sen hyväksynyt, 5. perustamissopimuksen 5 artiklan mukaisesti jäsenvaltioiden on toimittava yhteistyössä komission kanssa ja toimitettava sille kaikki tarvittavat tiedot, jotta komissio voi toteuttaa tämän asetuksen mukaiset tehtävänsä, 6. määräajan, jonka kuluessa komission on saatettava ilmoitetun tuen alustava tutkinta päätökseen, on oltava kaksi kuukautta; oikeusvarmuuden vuoksi on kyseisen tutkinnan päätteeksi tehtävä päätös, 7. tapauksissa, joissa komissio ei alustavan tutkinnan perusteella voi todeta tuen soveltuvan yhteismarkkinoille, aloitetaan muodollinen tutkintamenettely, jotta komissio voi kerätä kaikki tarvitsemansa tiedot tuen soveltuvuuden tutkimiseksi ja antaa niille, joita asia koskee, mahdollisuuden esittää huomautuksensa; niiden oikeudet, joita asia koskee, varmistetaan parhaiten perustamissopimuksen 93 artiklan 2 kohdassa tarkoitetun muodollisen tutkintamenettelyn avulla, 8. otettuaan huomioon niiden huomautukset, joita asia koskee, komissio lopettaa tutkimuksensa tekemällä lopullisen päätöksen heti, kun epäilykset on poistettu, 9. sen varmistamiseksi, että valtiontukea koskevia sääntöjä sovelletaan oikein ja tehokkaasti, komissiolla olisi oltava mahdollisuus peruuttaa päätös, joka on perustunut virheellisiin tietoihin, 10. jotta varmistettaisiin perustamissopimuksen 93 artiklan ja erityisesti sen 3 kohdan sisältämän ilmoittamisvelvollisuuden sekä täytäntöönpanokiellon noudattamisen, komissio tutkii kaikki laittoman tuen tapaukset; avoimuuden ja oikeusvarmuuden varmistamiseksi on säädettävä menettelyistä, joita näissä tapauksissa on noudatettava; jos jäsenvaltio ei ole noudattanut ilmoittamisvelvollisuutta tai täytäntöönpanokieltoa, määrärajat eivät sido komissiota, 11. laittoman tuen tapauksissa komissiolla on oltava oikeus hankkia kaikki päätöksen tekemiseksi tarvittavat tiedot ja mahdollisuuksien mukaan palauttaa välittömästi vääristymättömän kilpailun tilanteen; tämän vuoksi komission on voitava toteuttaa kyseiseen jäsenvaltioon kohdistuvia välitoimia; kyseiset välitoimet voivat olla tietojen antamista koskevia välipäätöksiä, keskeyttämistä koskevia välipäätöksiä ja takaisinperimistä koskevia välipäätöksiä; tapauksissa, joissa tietojen antamista koskevaa välipäätöstä ei noudateta, komission on voitava tehdä päätös saatavilla olevien tietojen perusteella, ja jos keskeyttämistä tai takaisinperimistä koskevaa välipäätöstä ei noudateta, sen on voitava saattaa asia suoraan yhteisöjen tuomioistuimen käsiteltäväksi perustamissopimuksen 93 artiklan 2 kohdan toisen alakohdan mukaisesti, 12. yhteismarkkinoille soveltumattoman laittoman tuen tapauksessa tehokkaan kilpailun tilanne on pyrittävä palauttamaan; tämän vuoksi on tarpeen, että tuki, korot mukaan lukien, peritään takaisin viipymättä; takaisinperiminen on toteutettava kansallisen lainsäädännön menettelyjen mukaisesti; näiden menettelyjen soveltaminen ei saa vaikeuttaa tehokkaan kilpailun tilanteen palauttamista estämällä komission päätöksen täytäntöönpanon heti ja tehokkaasti; kansallisen lainsäädännön mukaisten muutoksenhakukeinojen lykkäävä vaikutus estäisi käytännössä päätöksen täytäntöönpanon heti ja sallisi tuensaajalle laittomasta tuesta koituvan hyödyn jatkuvan; yhdenvertaisen kohtelun varmistamiseksi takaisinperimisestä tehdyn päätöksen on oltava vaikutukseltaan samanlainen kaikissa jäsenvaltioissa; perustamissopimuksessa määrätyn etukäteisilmoittamista koskevan järjestelmän tehokkaan toiminnan ja komission päätöksen tehokkaan vaikutuksen kannalta on tarpeen, että kansallisen lainsäädännön mukaisilla muutoksenhakukeinoilla ei ole lykkäävää vaikutusta; edellä sanotun ei kuitenkaan tule rajoittaa yhteisöjen tuomioistuimen mahdollisuutta päättää, että komission päätöksen täytäntöönpano lykätään perustamissopimuksen 185 artiklan nojalla, 13. tuen väärinkäytöllä voi olla sisämarkkinoiden toimintaan vaikutuksia, jotka voivat olla laittoman tuen vaikutusten kaltaisia ja joita sen vuoksi olisi torjuttava samankaltaisin menetelmin; toisin kuin laiton tuki, tuki, jota on mahdollisesti väärinkäytetty, on tukea, jonka komissio on aiemmin hyväksynyt; tämän vuoksi muodollisen tutkintamenettelyn aloittamisella ei saa olla automaattisesti lykkäävää vaikutusta, eikä komissio saa tuen väärinkäyttötapauksissa käyttää takaisinperimistä koskevaa välipäätöstä, 14. perustamissopimuksen 93 artiklan 1 kohdan mukaisesti komission on seurattava jatkuvasti jäsenvaltioiden kanssa niiden voimassa olevia tukiohjelmia; avoimuuden ja oikeusvarmuuden kannalta on tarpeen yksilöidä tässä artiklassa tarkoitetun yhteistyön soveltamisala, 15. voimassa olevan tukiohjelman yhteismarkkinoille soveltuvuuden varmistamiseksi ja perustamissopimuksen 93 artiklan 1 kohdan mukaisesti komissio tekee ehdotuksia aiheellisiksi toimenpiteiksi, jos olemassa oleva tukiohjelma ei enää sovellu yhteismarkkinoille, ja aloittaa perustamissopimuksen 93 artiklan 2 kohdassa tarkoitetun menettelyn, jos asianomainen jäsenvaltio kieltäytyy toteuttamasta ehdotusta, 16. jotta komissio voisi valvoa tehokkaasti komission päätösten noudattamista ja jotta helpotettaisiin komission ja jäsenvaltioiden välistä yhteistyötä näiden seuratessa perustamissopimuksen 93 artiklan 1 kohdan mukaisesti jatkuvasti kaikkia jäsenvaltioissa voimassa olevia tukiohjelmia, on tarpeen säätää yleisestä velvollisuudesta toimittaa kertomus kaikista voimassa olevista valtiontukiohjelmista, 17. jos komissio epäilee vakavasti sitä, noudatetaanko sen päätöksiä, sen käytettävissä on oltava lisävälineitä, joiden avulla se saa tarvittavat tiedot tarkistaakseen päätöstensä noudattamisen; ehdollisten päätösten osalta paikan päälle tehtävät tarkastuskäynnit ovat sopiva väline tähän tarkoitukseen; samasta syystä sekä perustamissopimuksen 5 artiklan mukaisesti ja perustamissopimuksen 3 b artiklassa tarkoitetun toissijaisuusperiaatteen mukaisesti komission on voitava pyytää apua toimivaltaisilta kansallisilta riippumattomilta valvontaelimiltä, mikä mahdollistaa sen, että komissio voi päättää, noudatetaanko ehdollisia päätöksiä, kielteisiä päätöksiä, keskeyttämistä koskevia välipäätöksiä tai takaisinperimistä koskevia välipäätöksiä, 18. avoimuuden ja oikeusvarmuuden varmistamiseksi komission päätökset on aiheellista julkaista noudattaen kuitenkin periaatetta, jonka mukaan valtiontukiasioita koskevat päätökset osoitetaan asianomaiselle jäsenvaltiolle, sen vuoksi on aiheellista julkaista yhteenveto kaikista päätöksistä, joilla voi olla vaikutusta niille, joita asia koskee, ja annettava niille, joita asia koskee, mahdollisuus saada jäljennökset näistä päätöksistä; julkaistessaan päätöksiään komissio noudattaa salassapitovelvollisuutta koskevia sääntöjä perustamissopimuksen 214 artiklan mukaisesti, 19. komission on läheisessä yhteistyössä jäsenvaltioiden kanssa voitava antaa täytäntöönpanosäädöksiä, joissa säädetään tässä asetuksessa tarkoitettuja menettelyjä koskevat yksityiskohtaiset säännöt; komission ja jäsenvaltioiden toimivaltaisten viranomaisten välisen yhteistyön mahdollistamiseksi on aiheellista perustaa neuvoa-antava valtiontukikomitea, jota kuullaan ennen kuin komissio antaa tässä asetuksessa tarkoitettuja asetuksia, ON ANTANUT TÄMÄN ASETUKSEN: I LUKU YLEISET KYSYMYKSET 1 artikla Määritelmät Tässä asetuksessa tarkoitetaan: a) "tuella" toimenpiteitä, jotka täyttävät kaikki perustamissopimuksen 92 artiklan 1 kohdassa annetut edellytykset; b) "olemassa olevalla tuella" i) kaikkia tukia, jotka olivat olemassa ennen perustamissopimuksen voimaantuloa kyseisessä jäsenvaltiossa, eli ne tukiohjelmat ja yksittäiset tuet, jotka oli pantu täytäntöön ennen perustamissopimuksen voimaantuloa ja joissa määrätään maksutapahtumia perustamissopimuksen voimaantulon jälkeen, sanotun kuitenkaan rajoittamatta Itävallan, Suomen ja Ruotsin liittymisasiakirjan 144 ja 172 artiklan soveltamista; ii) hyväksyttyjä tukia eli tukiohjelmia ja yksittäisiä tukia, jotka komissio tai neuvosto on hyväksynyt; iii) tukia, joiden voidaan katsoa tulleen hyväksytyiksi tämän asetuksen 4 artiklan 6 kohdan nojalla; c) "uudella tuella" kaikkia tukia eli tukiohjelmia ja yksittäisiä tukia, jotka eivät ole olemassa olevaa tukea, mukaan lukien olemassa olevan tuen muutokset; d) "tukiohjelmalla" asiakirjaa, jonka perusteella yksittäisiä tukia voidaan myöntää yrityksille, jotka on määritelty asiakirjassa yleisesti ja käsitteellisesti, tämän edellyttämättä muita täytäntöönpanotoimenpiteitä; e) "yksittäisellä tuella" tukea, jota ei ole myönnetty tukiohjelman osana sekä niitä tukiohjelman osana myönnettyjä tukia, joista on ilmoitettava; f) "laittomalla tuella" uutta tukea, joka on pantu täytäntöön perustamissopimuksen 93 artiklan 3 kohdan vastaisesti; g) "tuen väärinkäytöllä" tukea, joka on pantu täytäntöön, myönnetty tai käytetty tämän asetuksen 4 artiklan 3 kohdan, 7 artiklan 3 kohdan tai 7 artiklan 4 kohdan nojalla tehdyn päätöksen vastaisesti ja joka ei ole laitonta tukea; h) "niillä, joita asia koskee" jäsenvaltioita, henkilöitä, yrityksiä tai yritysten yhteenliittymiä, joiden etua tuen myöntäminen voi koskea, erityisesti tuensaaja, kilpailevat yritykset ja ammattijärjestöt. i) "täydellisellä ilmoituksella" ilmoitusta, joka täyttää 2 artiklan 2 kohdan vaatimukset. II LUKU ILMOITETTUA TUKEA KOSKEVA MENETTELY 2 artikla Uudesta tuesta ilmoittaminen 1. Ellei perustamissopimuksen 94 artiklan tai muiden asiaa koskevien perustamissopimuksen määräysten nojalla tehdyissä asetuksissa toisin säädetä, asianomaisen jäsenvaltion on riittävän ajoissa ilmoitettava komissiolle kaikista suunnitelmistaan myöntää uutta tukea. 2. Asianomaisen jäsenvaltion on toimitettava ilmoituksessaan kaikki tarvittavat tiedot, jotta komissio pystyy tekemään päätöksen 4 ja 7 artiklan mukaisesti. 3 artikla Täytäntöönpanokielto Tukea, josta on ilmoitettava 2 artiklan 1 kohdan nojalla, ei saa panna täytäntöön ennen kuin komissio on tehnyt tai sen katsotaan tehneen päätöksen tällaisen tuen hyväksymisestä. 4 artikla Ilmoituksen alustava tutkinta ja komission tekemät päätökset 1. Komissio tutkii ilmoituksen heti sen saatuaan. Komissio tekee päätöksen tämän artiklan 2, 3 tai 4 kohdan nojalla, sanotun kuitenkaan rajoittamatta 8 artiklan soveltamista. 2. Jos komissio alustavan tutkinnan jälkeen toteaa, että ilmoitettu toimenpide ei ole tukea, se tekee asiasta päätöksen. 3. Jos komissio alustavan tutkinnan jälkeen toteaa, että ei ole epäilyjä ilmoitetun toimenpiteen soveltuvuudesta yhteismarkkinoille, sikäli kuin se kuuluu perustamissopimuksen 92 artiklan 1 kohdan soveltamisalaan, se päättää, että tuki soveltuu yhteismarkkinoille (päätös olla esittämättä vastalauseita). Päätöksessä on mainittava, mitä perustamissopimuksen poikkeusta on sovellettu. 4. Jos komissio alustavan tutkinnan jälkeen toteaa, että ilmoitetun toimenpiteen soveltuvuudesta yhteismarkkinoille on epäilyjä, se päättää aloittaa perustamissopimuksen 93 artiklan 2 kohdassa määrätyn menettelyn (päätös muodollisen tutkintamenettelyn aloittamisesta). 5. Edellä 2, 3 ja 4 kohdassa tarkoitetut päätökset on tehtävä kahden kuukauden kuluessa. Tämä määräaika alkaa täydellisen ilmoituksen vastaanottamista seuraavasta päivästä. Määräaikaa voidaan jatkaa komission ja asianomaisen jäsenvaltion suostumuksella. 6. Jos komissio ei ole tehnyt päätöstä 2, 3 tai 4 kohdan mukaisesti 5 kohdassa säädetyssä määräajassa, tukea pidetään komission hyväksymänä. Tällöin asianomainen jäsenvaltio voi panna kyseiset toimenpiteet täytäntöön annettuaan komissiolle siitä ennakkoilmoituksen, ellei komissio tee 4 artiklan mukaista päätöstä 15 työpäivän kuluessa ilmoituksen vastaanottamisesta. 5 artikla Tietojensaantipyynnöt 1. Jos komissio katsoo, että tiedot, jotka kyseinen jäsenvaltio antaa 2 artiklan nojalla ilmoitetusta toimenpiteestä, ovat puutteelliset, se pyytää kaikkia toimittamaan tarpeellisia lisätietoja. 2. Jos asianomainen jäsenvaltio ei anna pyydettyjä tietoja komission asettamassa määräajassa tai jos se antaa puutteellisia tietoja, komissio lähettää muistutuksen, jossa se asettaa sopivan lisämääräajan, jonka kuluessa tiedot on annettava. 3. Ilmoitus on katsottava peruutetuksi, jos pyydettyjä tietoja ei anneta säädetyssä määräajassa, ellei tätä aikaa jatketa ennen säädetyn määräajan päättymistä komission ja asianomaisen jäsenvaltion suostumuksella tai ellei asianomainen jäsenvaltio pyydä komissiota ennen säädetyn määräajan päättymistä asianmukaisesti perustellulla pyynnöllä pitämään ilmoitusta täydellisenä, koska pyydettyjä lisätietoja ei ole olemassa tai ne on jo toimitettu. Jos komissio saatuaan tällaisen pyynnön pitää ilmoitusta täydellisenä, se ilmoittaa tästä jäsenvaltiolle. Tällaisessa tapauksessa 4 artiklan 5 kohdassa tarkoitettu määräaika alkaa pyynnön vastaanottamista seuraavana päivänä. 6 artikla Muodollinen tutkintamenettely 1. Päätöksessä aloittaa menettely 4 artiklan 4 kohdan nojalla esitetään asiaan oleellisesti liittyvät oikeudelliset seikat ja tosiseikat, komission alustava arvio ehdotetun toimenpiteen tukiluonteesta ja epäilyt tuen soveltuvuudesta yhteismarkkinoille. Päätöksessä pyydetään kyseistä jäsenvaltiota ja niitä, joita asia koskee, esittämään huomautuksensa asetetun määräajan kuluessa, joka yleensä on enintään yksi kuukausi. Asianmukaisesti perustelluissa tapauksissa komissio voi jatkaa valmistettua määräaikaa. 2. Saadut huomautukset toimitetaan asianomaiselle jäsenvaltiolle. Ne, joita asia koskee, voivat pyytää, ettei niiden henkilöllisyyttä paljasteta asianomaiselle jäsenvaltiolle. Asianomainen jäsenvaltio voi vastata toimitettuihin huomautuksiin vahvistetun määräajan kuluessa, joka yleensä on enintään yksi kuukausi. Asianmukaisesti perustelluissa tapauksissa komissio voi jatkaa asetettua määräaikaa. 7 artikla Komission päätös lopettaa muodollinen tutkintamenettely 1. Muodollinen tutkintamenettely lopetetaan tämän artiklan 2-5 kohdassa tarkoitetulla päätöksellä, sanotun kuitenkaan rajoittamatta 8 artiklan soveltamista. 2. Jos komissio toteaa, että asianomaisen jäsenvaltion tarvittaessa tekemien muutosten jälkeen ilmoitettu toimenpide ei ole tukea, se tekee asiasta päätöksen. 3. Jos komissio toteaa, että asianomaisen jäsenvaltion tarvittaessa tekemien muutosten jälkeen ei enää ole epäilyjä ilmoitetun toimenpiteen soveltuvuudesta yhteismarkkinoille, se päättää, että tuki soveltuu yhteismarkkinoille (myönteinen päätös). Päätöksessä on mainittava, mitä perustamissopimuksen poikkeusta on sovellettu. 4. Komissio voi asettaa myönteiselle päätökselle ehtoja, jolloin se voi katsoa tuen soveltuvan yhteismarkkinoille, sekä velvoitteita, jolloin se voi valvoa päätöksen noudattamista (ehdollinen päätös). 5. Jos komissio toteaa, että ilmoitettu toimenpide ei sovellu yhteismarkkinoille, se päättää, että toimenpidettä ei saa toteuttaa (kielteinen päätös). 6. Tämän artiklan 2, 3, 4 ja 5 kohdan mukaiset päätökset on tehtävä heti, kun 4 artiklan 4 kohdassa tarkoitettuja epäilyjä ei enää ole. 8 artikla Ilmoituksen peruuttaminen 1. Asianomainen jäsenvaltio voi peruuttaa 2 artiklassa tarkoitetun ilmoituksen hyvissä ajoin ennen kuin komissio on tehnyt päätöksen 4 artiklan 2 kohdan, 4 artiklan 3 kohdan tai 7 artiklan mukaisesti. 2. Jos komissio on aloittanut muodollisen tutkintamenettelyn, komissio lopettaa menettelyn. 9 artikla Päätöksen peruuttaminen Komissio voi peruuttaa 4 artiklan 2 ja 3 kohdan, 7 artiklan 2, 3, 4 ja 5 kohdan nojalla tehdyn päätöksen, jos se on perustunut menettelyn aikana annettuihin virheellisiin tietoihin, jotka ovat olleet päätöksen kannalta ratkaisevia. Komissio voi aloittaa muodollisen tutkimismenettelyn 4 artiklan 4 kohdan mukaisesti. 6, 7 ja 10 artiklaa, 11 artiklan 1 kohtaa ja 14 artiklaa noudatetaan soveltuvin osin. III LUKU LAITONTA TUKEA KOSKEVA MENETTELY 10 artikla Tutkinta, tietojensaantipyyntö ja tietojen antamista koskeva välipäätös 1. Jos komissiolla on tietoja mahdollisesta laittomasta tuesta, se tutkii tiedot viipymättä, riippumatta siitä, mistä ne on saatu. 2. Tarvittaessa se pyytää tietoja asianomaiselta jäsenvaltiolta. Tähän sovelletaan soveltuvin osin 2 artiklan 2 kohtaa, 5 artiklan 1 kohtaa ja 5 artiklan 2 kohtaa. 3. Jos 5 artiklan 2 kohdan mukaisesta muistutuksesta huolimatta asianomainen jäsenvaltio ei anna pyydettyjä tietoja komission asettamassa määräajassa tai jos se antaa puutteellisia tietoja, komissio vaatii tietoja annettavaksi päätöksellä (tietojen antamista koskeva välipäätös). Päätöksessä eritellään vaadittavat tiedot ja asetetaan määräaika, jonka kuluessa tiedot on annettava. 11 artikla Välipäätös tuen maksamisen keskeyttämisestä tai sen tilapäisestä takaisinperimisestä 1. Annettuaan asianomaiselle jäsenvaltiolle tilaisuuden esittää huomautuksensa komissio voi tehdä päätöksen, jolla jäsenvaltio velvoitetaan keskeyttämään laittoman tuen maksaminen siihen saakka, kunnes komissio on tehnyt päätöksen tuen soveltuvuudesta yhteismarkkinoille (keskeyttämistä koskeva välipäätös). 2. Annettuaan asianomaiselle jäsenvaltiolle tilaisuuden esittää huomautuksensa komissio voi tehdä päätöksen, jolla jäsenvaltio velvoitetaan tilapäisesti perimään takaisin laittomat tuet, kunnes komissio on tehnyt päätöksen tuen soveltuvuudesta yhteismarkkinoille (takaisinperimistä koskeva välipäätös). Takaisinperiminen toteutetaan 14 artiklan 2 ja 3 kohdassa säädetyn menettelyn mukaisesti. 12 artikla Välipäätöksen noudattamatta jättäminen Jos jäsenvaltio ei noudata tämän asetuksen 11 artiklassa tarkoitettua välipäätöstä, komissio voi samalla kun se tutkii asiasisältöä saatavilla olevien tietojen pohjalta saattaa asian suoraan yhteisöjen tuomioistuimen käsiteltäväksi ja pyytää sen toteamista, että kyseessä on perustamissopimuksen rikkominen. 13 artikla Komission päätökset 1. Mahdollisen laittoman tuen tutkinnan tuloksista tehdään päätös 4 artiklan 2, 3 tai 4 kohdan, mukaisesti. Kun on kyse 4 artiklan 4 kohdan mukaisista päätöksistä menettely päättyy 7 artiklan mukaiseen päätökseen. Ellei jäsenvaltio noudata tietojen antamista koskevaa välipäätöstä, tämä päätös tehdään saatavilla olevien tietojen perusteella. 2. Mahdollisen laittoman tuen tapauksissa 4 artiklan 5 kohdan asetettu määräaika ei sido komissiota. 3. Edellä 9 artiklaa noudatetaan soveltuvin osin. 14 artikla Tuen takaisinperiminen 1. Laitonta tukea koskevissa kielteisissä päätöksissä komissio päättää, että asianomaisen jäsenvaltion on toteutettava kaikki tarpeelliset toimenpiteet tuen perimiseksi takaisin tuensaajalta (takaisinperimispäätös). 2. Tällaisen takaisinperimispäätöksen nojalla takaisin perittävä tuki sisältää komission määräämän korkokannan mukaisen koron. Korkoa maksetaan siitä päivästä alkaen, jolloin laiton tuki on ollut tuensaajan käytössä siihen päivään asti, kunnes se peritään takaisin. 3. Takaisinperiminen on toteutettava viipymättä ja asianomaisen jäsenvaltion kansallisen lain menettelyjen mukaisesti, jos ne mahdollistavat komission päätöksen täytäntöönpanon välittömästi ja tehokkaasti, sanotun kuitenkaan rajoittamatta yhteisöjen tuomioistuimen perustamissopimuksen 185 artiklan nojalla antamien määräysten soveltamista. Kansallisen lainsäädännön mukaisilla muutoksenhakukeinoilla ei saa olla lykkäävää vaikutusta. IV LUKU TUEN VÄÄRINKÄYTTÖÄ KOSKEVA MENETTELY 15 artikla Tuen väärinkäyttö Tuen väärinkäyttötapauksissa komissio voi aloittaa 4 artiklan 4 kohdan mukaisen muodollisen tutkintamenettelyn, sanotun kuitenkaan rajoittamatta 22 artiklan soveltamista. 6 artiklaa, 7 artiklaa, 9 artiklaa, 10 artiklaa, 11 artiklan 1 kohtaa ja 14 artiklaa noudatetaan soveltuvin osin. V LUKU VOIMASSA OLEVIA TUKIOHJELMIA KOSKEVA MENETTELY 16 artikla Perustamissopimuksen 93 artiklan 1 kohdan mukainen yhteistyö 1. Seuratessaan olemassa olevia tukiohjelmia perustamissopimuksen 93 artiklan 1 kohdan nojalla komission on saatava asianomaiselta jäsenvaltiolta kaikki tarvittavat tiedot. 2. Jos komissio katsoo, että tukiohjelma ei sovellu tai ei enää sovellu yhteismarkkinoille, se ilmoittaa asianomaiselle jäsenvaltiolle alustavasta kannastaan ja antaa tälle mahdollisuuden esittää huomautuksensa kuukauden kuluessa. Asianmukaisesti perustelluissa tapauksissa komissio voi pidentää tätä määräaikaa. 17 artikla Ehdotus aiheellisiksi toimenpiteiksi Jos komissio katsoo jäsenvaltion 16 artiklan nojalla toimittamien tietojen perusteella, että olemassa oleva tukiohjelma ei enää sovellu yhteismarkkinoille, se antaa suosituksen, jossa se ehdottaa aiheellisia toimenpiteitä asianomaiselle jäsenvaltiolle. Suositus voi koskea erityisesti: a) tukiohjelman asiasisällön muuttamista; tai b) menettelytapoja koskevien vaatimusten asettamista; taikka c) tukiohjelman lopettamista. 18 artikla Aiheellisia toimenpiteitä koskevan esityksen oikeudelliset vaikutukset 1. Jos asianomainen jäsenvaltio hyväksyy esitetyt toimenpiteet ja ilmoittaa siitä komissiolle, komissio kirjaa kyseisen tiedon. Annettuaan hyväksyntänsä jäsenvaltio on velvollinen toteuttamaan aiheelliset toimenpiteet. 2. Jos asianomainen jäsenvaltio ei hyväksy esitettyjä toimenpiteitä ja komissio otettuaan huomioon asianomaisen jäsenvaltion esittämät perusteet pitää näitä toimenpiteitä edelleen tarpeellisina, se aloittaa 4 artiklan 4 kohdassa tarkoitetun menettelyn. 6, 7 ja 9 artiklaa noudatetaan soveltuvin osin. VI LUKU VALVONTA 19 artikla Vuosikertomukset 1. Jäsenvaltioiden on toimitettava komissiolle vuosikertomukset kaikista voimassa olevista tukiohjelmista, joille ei ole asetettu 7 artiklan 4 kohdan mukaisessa ehdollisessa päätöksessä erityistä velvollisuutta toimittaa kertomusta. 2. Jos jäsenvaltio ei muistutuksesta huolimatta toimita vuosikertomuksia, komissio voi menetellä 17 artiklan mukaisesti kyseisten tukiohjelmien suhteen. 20 artikla Paikan päällä tapahtuvat tarkastukset 1. Jos komissiolla on vakavia epäilyjä siitä, noudatetaanko 7 artiklan 4 kohdan mukaisia ehdollisia päätöksiä, asianomaisen jäsenvaltion on sallittava komission tehdä tarkastuskäyntejä paikan päällä. 2. Komission valtuuttamilla virkamiehillä on kyseisen ehdollisen päätöksen edellytyksistä riippuen valtuudet: a) päästä asianomaisen yrityksen kaikkiin tiloihin ja kaikille alueille; b) vaatia suullisia selvityksiä paikalla; c) tutkia kirjanpitoa ja muita liikeasiakirjoja sekä ottaa ja pyytää jäljennöksiä. Riippumattomat asiantuntijat voivat tarvittaessa avustaa komissiota. 3. Komissio ilmoittaa hyvissä ajoin ja kirjallisesti asianomaiselle jäsenvaltiolle paikan päälle tehtävästä tarkastuskäynnistä ja valtuutettujen virkamiesten ja asiantuntijoiden henkilöllisyydestä. Jos jäsenvaltio on perustellut asianmukaisesti, miksi se vastustaa komission valitsemia asiantuntijoita, asiantuntijat nimetään yhdessä jäsenvaltion kanssa. Komission virkamiesten sekä asiantuntijoiden, jotka on valtuutettu suorittamaan paikan päällä tapahtuvia tarkastuksia, on esitettävä kirjallinen valtuutus ja ilmoitettava käynnin aihe ja tarkoitus. 4. Sen jäsenvaltion valtuuttamien virkamiesten, jonka alueella tarkastuskäynti tehdään, on jäsenvaltion tai komission pyynnöstä avustettava tarkastuskäynnin toteuttamisessa. 5. Jos yritys vastustaa tämän artiklan nojalla säädettyä tarkastuskäyntiä, asianomaisen jäsenvaltion on annettava komission valtuuttamille virkamiehille ja asiantuntijoille heidän tarkastuskäynnin toteuttamiseksi tarvitsemaansa apua. Tämän vuoksi jäsenvaltioiden on komissiota kuultuaan toteutettava tarvittavat toimenpiteet vuoden kuluessa tämän asetuksen voimaantulosta. 21 artikla Yhteistyö riippumattomien kansallisten valvontaelinten kanssa 1. Jos komissio epäilee vakavasti, noudatetaanko 7 artiklan 4 kohdan nojalla tehtyjä ehdollisia päätöksiä, 7 artiklan 5 kohdan nojalla tai 7 artiklan 5 kohdan nojalla yhdessä 14 artiklan 1 kohdan nojalla tehtyjä kielteisiä päätöksiä, 11 artiklan 1 kohdan nojalla tehtyjä keskeyttämistä koskevia välipäätöksiä tai 11 artiklan 2 kohdan nojalla tehtyjä takaisinperimistä koskevia välipäätöksiä, se voi pyytää riippumatonta toimivaltaista kansallista valvontaelintä toimittamaan komissiolle kertomuksen asianomaisen päätöksen täytäntöönpanosta. 2. Jäsenvaltion on ilmoitettava komissiolle, minkä riippumattoman toimivaltaisen kansallisen valvontaelimen se on nimennyt tätä yhteistyömenettelyä varten. Jotta valvontaelin saisi kaikki tarvittavat tiedot ja jotta se voisi laatia kertomuksensa komissiolle, jäsenvaltion on komissiota kuultuaan toteutettava tarvittavat toimenpiteet vuoden kuluessa tämän asetuksen voimaantulosta. 22 artikla Komission päätösten noudattamatta jättäminen 1. Jos asianomainen jäsenvaltio ei noudata ehdollisia tai kielteisiä päätöksiä erityisesti 14 artiklassa tarkoitetuissa tapauksissa, komissio voi perustamissopimuksen 93 artiklan 2 kohdan mukaisesti saattaa asian suoraan yhteisöjen tuomioistuimen käsiteltäväksi. 2. Jos komissio katsoo, että asianomainen jäsenvaltio ei ole noudattanut yhteisöjen tuomioistuimen tuomiota, komissio voi toimia asiassa perustamissopimuksen 171 artiklan määräysten mukaisesti. VII LUKU YLEISET SÄÄNNÖKSET 23 artikla Salassapitovelvollisuus Komissio ja jäsenvaltiot sekä niiden virkamiehet ja muut niiden palveluksessa olevat, mukaan lukien komission nimeämät riippumattomat asiantuntijat, eivät saa ilmaista salassapitovelvollisuuden piiriin kuuluvia tietoja, jotka on saatu tätä asetusta sovellettaessa. 24 artikla Kenelle päätökset osoitetaan Tämän asetuksen II, III, IV, V ja VI lukujen mukaisesti tehdyt päätökset osoitetaan jäsenvaltiolle, jota asia koskee. Komissio ilmoittaa näistä päätöksistä asianomaiselle jäsenvaltiolle viipymättä. 25 artikla Tiedottaminen niille, joita asia koskee, ja päätösten julkaiseminen 1. Komissio lähettää jäljennöksen 7 artiklan nojalla tehdystä päätöksestä niille, joita asia koskee ja jotka ovat toimittaneet huomautuksia 6 artiklan nojalla, sekä kaikille yksittäisen tuen saajille. 2. Komissio julkaisee Euroopan yhteisöjen virallisessa lehdessä tiivistelmän päätöksistä, jotka se on tehnyt 4 artiklan 2 ja 3 kohdan nojalla, 7 artiklan 2, 3, 4 ja 5 kohdan nojalla sekä 17 artiklan nojalla yhdessä 18 artiklan 1 kohdan nojalla. Tiivistelmässä ilmoitetaan mahdollisuudesta saada jäljennös päätöksestä todistusvoimaisella kielellä tai kielillä. 3. Komissio julkaisee Euroopan yhteisöjen virallisessa lehdessä päätökset, jotka se on tehnyt 4 artiklan 4 kohdan nojalla todistusvoimaisella kielellä. Se julkaisee myös kaikilla muilla yhteisön virallisilla kielillä tiivistelmän kyseisistä päätöksistä. Edellä 6 artiklassa tarkoitettujen huomautusten antamista varten päätöksestä voidaan pyytää jäljennös kaikilla yhteisön virallisilla kielillä 15 työpäivän kuluessa tiivistelmän julkaisemisesta. 4. Kun kyseessä on 4 artiklan 6 kohta ja 8 artiklan 2 kohta, Euroopan yhteisöjen virallisessa lehdessä julkaistaan lyhyt ilmoitus. 5. Neuvosto julkaisee 93 artiklan 2 kohdan kolmannen alakohdan nojalla tehdyt päätökset Euroopan yhteisöjen virallisessa lehdessä. 26 artikla Täytäntöönpanosäännökset Jäljempänä 27 artiklassa säädetyn menettelyn mukaisesti toimiessaan komissiolla on toimivalta antaa täytäntöönpanosäännöksiä erityisesti ilmoitusten muodosta, sisällöstä ja muista yksityiskohdista, vuosikertomusten muodosta, sisällöstä ja muista yksityiskohdista, määräajoista ja niiden laskemisesta sekä 14 artiklan 2 kohdassa tarkoitetun korkokannan laskemisesta. 27 artikla Neuvoa-antava valtiontukikomitea 1. Komissiota avustaa neuvoa-antava valtiontukikomitea, jäljempänä "komitea", joka koostuu jäsenvaltioiden edustajista ja jonka puheenjohtajana toimii komission edustaja. 2. Komission edustaja esittää komitealle luonnoksen 26 artiklan nojalla toteutettavista toimenpiteistä. Komitea antaa lausuntonsa luonnoksesta määräajan kuluessa, jonka puheenjohtaja voi asettaa asian kiireellisyyden mukaan, tarvittaessa äänestyksen perusteella. Lausunto kirjataan pöytäkirjaan; lisäksi jokaisella jäsenvaltiolla on oikeus pyytää kantansa kirjaamista pöytäkirjaan. Komissio ottaa komitean antaman lausunnon huomioon mahdollisimman tarkasti. Se ilmoittaa komitealle tavasta, jolla sen lausunto on otettu huomioon. 28 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.